次韵子瞻題薛周逸老亭
作者：蘇轍
朝代：宋

paragraphs: 飛鳥不知穴，山鹿不知流。
薛子善飲酒，口如汲水虬。
吾觀腸胃間，何異族黨州。
人滿地已盡，一介不可留。
謂子試飲水，一酌不再求。
謂子飲醇酒，百釂豈待酬。
酒可水不可，其說亦已悠。
以我視夫子，胸腹百丈幽。
譬如田中人，視彼公與侯。
未省破顔飲，何况裸露頭。
鴟夷謂大瓠，皆飽安用浮。
多少苟自適，豈害爲朋遊。